Source: http://ispigl.eu/denik/?q=node/18634
Timestamp: 2020-02-20 15:20:23+00:00
Document Index: 6847061

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Chcel Kočner ovplyvniť znalkyňu? Harabina vykázali... | iSPIGL
Proces sprevádzali nacionalistické vášne.
Vyhlásenie rozsudku prišiel narušiť aj Štefan Harabin. Vyhrážal sa sudcovi, ktorý ho napokon vykázal z miestnosti.
K paktu o neútočení PS-Spolu, Za ľudí a KDH sa pridala aj strana Sloboda a solidarita. Budete počuť Richarda Sulíka a aj ostatných opozičných lídrov – Michala Trubana, Andreja Kisku a Alojza Hlinu. Aj o tom, prečo súčasťou dohody nie je Igor Matovič, aktuality.sk
Súd poslal Martina Daňa a Rudolfa Vaského do väzby
Súd rozhodol o preventívnej väzbe pre dvoch známych youtuberov z „alternatívnej scény“.Youtuberi Martin Daňo a Rudolf Vaský poputujú do vyšetrovacej väzby. Dnes večer o tom rozhodol Okresný súd Bratislava 1. Pre Aktuality.sk informáciu potvrdil hovorca súdu Pavol Adamčiak.
U oboch súd podľa neho rozhodol o väzbe z dôvodu obavy, že by mohli pokračovať v trestnej činnosti. V prípade Vaského súd neakceptoval prokuratúrou navrhnutý dôvod útekovej väzby.„Obvinený a prokurátor podali sťažnosti, o ktorých po doručení veci bude rozhodovať Krajský súd v Bratislave,“ dodal Adamčiak.
Polícia rieši youtuberské výstupy
V prípade Martina Daňa navrhoval prokurátor ešte aj útekovú a kolúznu väzbu. Tieto dôvody súd neakceptoval. Aj tu sa odvolali obvinený aj prokurátor a rozhodovať bude bratislavský krajský súd.
Daňa a Vaského zadržala minulý týždeň Národná kriminálna agentúra. Neskôr obom vzniesli obvinenia za pokračovací prečin výtržníctva spáchaný formou spolupáchateľstva a závažnejším spôsobom konania na viacerých osobách.
Policajné uznesenie o vznesení obvinenia má 40 strán a popisuje mnohé youtuberské výstupy oboch mužov. Polícia sa opiera napríklad o ich vyjadrenia na adresu poslankyne SaS Lucie Nicholsonovej, ktorá kvôli nim mala aj policajnú ochranu.
Martin Daňo je zároveň od začiatku decembra obvinený z daňových trestných činov. Ako konateľ obchodných spoločností so sídlom v Bratislave si v priebehu rokov 2011 a 2012 neoprávnene uplatnil nárok na vrátenie DPH za objednané služby bez reálneho plnenia. Tie sa mali týkať spracovania dát a poradenských služieb.
Daňo si mal neoprávnene uplatniť nárok na vrátenie DPH v celkovej výške 187 822 €. Organizácia Transparency International Slovensko pred časom na Facebooku zverejnila zoznam, v ktorom zhrnula všetky Daňove nedoplatky voči daniarom, Sociálnej poisťovni a zdravotným poisťovniam. Celková suma sa v polovici novembra vyšplhala na 826 tisíc eur.
Dlhy podľa organizácie pochádzajú z podnikania trinástich firiem, ktoré Daňo vlastní či vedie. Firmy majú rôzne slovenské adresy. Na otázky k podnikaniu odmietol Transparency odpovedať, aktuality.sk
Sudkyňa Haitová klamala. Konverzácie z Threemy si vymazala
Komisia aj Súdna rada jednohlasne odporučili predsedníčke Súdnej rady Lenke Praženkovej iniciovať disciplinárne stíhanie voči sudkyni Krajského súdu Bratislava Andrei Haitovej.
Sudkyňa Krajského súdu (KS) Bratislava Andrea Haitová klamala pred osobitnou komisiou Súdnej rady SR o tom, že si z mobilnej aplikácie Threema nevymazala žiadne kontakty ani konverzácie. Na pondelkovom zasadnutí Súdnej rady to uviedla predsedníčka komisie Elena Berthotyová, ktorá sa odvolala na informácie, ktoré jej poskytla Národná kriminálna agentúra (NAKA).
NAKA Berthotyovú informovala o tom, že zo znaleckého posudku vyplýva, že v zaistenom mobile Haitovej sa nachádza mobilná aplikácia Threema, v rámci ktorej bolo uložených 134 kontaktov, z toho 17 bolo zmazaných, a 20 konverzácií, z toho 17 bolo zmazaných. Podľa NAKA sa tiež mobil Haitovej v momente pripojenia na web zresetoval a vymazali sa v ňom všetky údaje.
Na základe toho, že Haitová tvrdila, že si žiadne kontakty a správy nevymazala, komisia podľa jej predsedníčky skonštatovala, že mohlo dôjsť aj k strate predpokladov sudcovskej spôsobilosti v oblasti morálky či integrity. Komisia aj Súdna rada podľa Berthotyovej jednohlasne odporučili predsedníčke Súdnej rady Lenke Praženkovej iniciovať disciplinárne stíhanie voči Haitovej.
Predsedníčka Súdnej rady v reakcii na odporúčanie uviedla, že sa podrobne oboznámi so správou osobitnej komisie. Novinárom uviedla, že jej vyvstala napríklad otázka o tom, kedy došlo k vymazaniu údajov v Haitovej mobile. Praženková uviedla, že ak jej vyvstanú otázky, tak ešte nahliadne do spisu, aktuality.sk
Peter Bárdy: Rostas je konšpirátor, extrémista a antisemita
Konšpirátor Tibor Eliot Rostas bude potrestaný za hanobenie národa a rasy. To je dobrá správa aj napriek tomu, že z dezinformačnej scény sa budú valiť vedrá hnusu o útoku na slobodu slova.
Je dôležité, aby všetci tí, ktorí porušujú zákon, vedeli, že ich súd môže potrestať. A že sa nebude pozerať na to, či ide o mafiána, ktorý si podľa vyšetrovateľov objednal vraždu mladého investigatívneho novinára, alebo bezcharakterného pseudonovinára, ktorý šíri konšpirácie, lži, nenávisť, za čo sa nehanbí vypýtať si peniaze z Ruska.
Tibor Eliot Rostas roky šíri prostredníctvom svojho magazínu najprimitívnejšie konšpirácie, ktoré atakujú emócie jeho čitateľov. Či už je to klasická kremeľská propaganda proti LGBTI, liberálom, EÚ, či USA, alebo antisemitský obsah urážajúci židov, prípadne iné náboženské skupiny.
Dnes mu špecializovaný súd vymeral trest 4000 eur, prípadne 3 mesiace „natvrdo“, ak by nezaplatil. Uznal ho vinným z hanobenia rasy a národa. Dôvodom bol jeho článok, kde zverejnil citácie údajných myšlienok rôznych osobností slovenskej histórie. Tie boli plné negatívnych postojov k židovskej komunite.
Po Milanovi Mazurekovi ide o ďalší prípad, keď súd na Slovensku trestá známu osobu šíriacu extrémizmus a neznášanlivosť. A to je dobre.
Je to dobre napriek tomu, že konšpiračná scéna dnes viac ako inokedy spustí antikampaň o nespravodlivom súde a o potrestaní za názor. Kotlebova strana už niekoľko týždňov vytvára z Mazureka martýra, ktorý je obeťou systému. Niečo podobné sa dá čakať aj od Štefana Harabina, ktorý tvorí s Rostasom bizarný tandem, mútiaci kalné vody slovenskej konšpiračnej scény.
Dajú sa očakávať vedrá hnusu, ktoré sa budú liať na prokurátora Tomáša Honza, tak ako to už po odsúdení Mazureka a po obvinení Roberta Fica urobil Ľuboš Blaha, ďalšia osobnosť konšpiračnej scény na sociálnych sieťach. Dá sa predpokladať, že vlna nenávisti pôjde aj na sudcu Rastislava Stieranku, liberálov, médiá hlavného prúdu a podobne.
No a dá sa tipnúť aj to, že tento rozsudok môže posilniť dezinfoscénu v sebaklame, že sú obeťami systému, ktorý im zakazuje myslieť a mať názor.
Napriek všetkému tomu zlu je dobré, že Rostas bol odsúdený, pretože je neakceptovateľné, aby sme 74 rokov od konca Druhej svetovej vojny akceptovali otvorené prejavy antisemitizmu, alebo nenávisti proti iným národom, národnostiam, menšinám.
Je to dôležité, aby bolo jasné, že inštitúcie chránia zákon, právo a občanov, ktorí dodržujú právo a zákony. Demokracia stojí a padá s dôverou. A k nej patrí aj dôvera v inštitúcie. Historik Timothy Snyder tvrdí, že pokiaľ chceme chrániť demokraciu, musíme chrániť inštitúcie: „Sledujte súdy alebo médiá alebo niektorý konkrétny súd či noviny. Nepoužívajte slovné spojenie „naše inštitúcie”, pokiaľ si ich neprisvojíte tým, že sa ich budete zastávať. Inštitúcie sa nevedia brániť Ak ich nebudeme brániť od samého počiatku, zrútia sa ako dominové kocky."
Keď si budú inštitúcie plniť zodpovedne a profesionálne svoju úlohu, ľudia im uveria a budú ich chrániť. To je liek na systémové chyby. Doba Kočnera je systémovou chybou. Ovplyvňoval justíciu, vedel si „kúpiť" beztrestnosť.... Prečo? Lebo inštitúcie zlyhávali.
Preto je dôležité, aby bolo jasné, že pokiaľ porušíte zákon a súdy vás uznajú vinnými, budete potrestaní. A je jedno, či ste mafián s kamarátmi v politike, alebo pseudonovinár píšuci konšpirácie a šíriaci lži a nenávisť.
A rovnako musí byť garantované, že pokiaľ zákon neporušujete, tak vás inštitúcie chránia. Nie, ako to bolo napríklad v prípade Jána Kuciaka, aktuality.sk
Boris Johnson vymenoval za ministra pre záležitosti Walesu Simona Harta.
Britský premiér Boris Johnson vymenoval za ministra pre záležitosti Walesu Simona Harta. Informovala o tom v pondelok spravodajská televízia Sky News. Johnsonovu nomináciu Harta za ministra pre Wales už schválila aj britská kráľovná Alžbeta II. Hart vo funkcii nahradí Aluna Cairnsa, ktorý z funkcie odstúpil v novembri a vo štvrtkových parlamentných voľbách nekandidoval.
Vo štvrtkových parlamentných voľbách presvedčivo zvíťazila Konzervatívna strana premiéra Borisa Johnsona, keď jej poslanci obsadia v Dolnej snemovni 365 z celkových 650 kresiel, takže majú absolútnu väčšinu. Súčasne dosiahli najlepší volebný výsledok za posledných 30 rokov.
Opozičná Labouristická strana bude mať 203 poslancov, čo je jej najhorší volebný výsledok od roku 1935, aktuality.sk
Donald Trump zablahoželal Borisovi Johnsonovi k víťazstvu vo voľbách
Johnsonova Konzervatívna strana presvedčivo zvíťazila vo štvrtkových predčasných parlamentných voľbách.
Americký prezident Donald Trump zablahoželal v pondelok telefonicky britskému premiérovi Borisovi Johnsonovi, ktorého Konzervatívna strana presvedčivo zvíťazila vo štvrtkových predčasných parlamentných voľbách. Informovala o tom spravodajská televízia Sky News.
„Premiér hovoril s prezidentom Trumpom, ktorý mu zablahoželal k výsledku parlamentných volieb. Obaja hovorili o obrovskom význame vzťahov medzi Britániou a Spojenými štátmi, ako aj o tom, že sa tešia na pokračovanie úzkej spolupráce v otázkach, ako sú bezpečnosť a obchod vrátane rokovaní o ambicióznej dohode o voľnom obchode,“ uvádza sa vo vyhlásení britského úradu vlády.
Konzervatívci získali v Dolnej snemovni parlamentu 365 z celkových 650 kresiel, takže majú absolútnu väčšinu. Súčasne dosiahli najlepší volebný výsledok za posledných 30 rokov. Opozičná Labouristická strana bude mať 203 poslancov, čo je jej najhorší volebný výsledok od roku 1935, aktuality.sk
Trump spochybnil svoju účasť na predvolebných debatách
Americký prezident vyhlásil, že o svojej účasti rozhodne v pravý čas.
Americký prezident Donald Trump spochybnil v pondelok svoju možnú účasť na debatách pred budúcoročnými prezidentskými voľbami. Informovala o tom agentúra DPA. „Rozhodnem sa v pravý čas,“ napísal Trump na Twitteri na margo svojej účasti v predvolebných debatách. Vo svojich tvítoch zároveň zaútočil na neziskovú organizáciu CPD, ktorá už vyše tri desaťročia financuje a produkuje debaty pred prezidentskými voľbami v USA.
Uchádzači o prezidentskú nomináciu konkurenčnej Demokratickej strany sa doposiaľ stretli v piatich televíznych debatách a ďalšia sa uskutoční vo štvrtok. Z pôvodných 20 uchádzačov sa na ňu na základe prieskumov kvalifikovalo už len sedem.
„Veľmi sa teším na diskusiu s ktorýmkoľvek šťastlivcom, ktorému sa náhodou podarí zvíťaziť v slabo sledovaných debatách nič nerobiacich demokratov,“ uviedol prezident na svojom obľúbenom Twitteri.
Prieskumy nahrávali Clintonovej
Pred prezidentskými voľbami v roku 2016 sa Donald Trump stretol v troch debatách so svojou demokratickou súperkou Hillary Clintonovou. Podľa prieskumov v debatách zvíťazila Clintonová, v samotných voľbách však napriek tomu triumfoval Trump.
Podľa zistení denníka New York Times Trump zvažuje, či sa tentoraz na predvolebných debatách vôbec zúčastní. K jeho váhaniu okrem kritického postoja voči Komisii pre prezidentské debaty (CPD) údajne prispieva i snaha ovplyvniť výber moderátora diskusií.
Trump obviňuje túto organizáciu zo zaujatosti voči jeho osobe. Nevie jej okrem iného zabudnúť incident, ku ktorému došlo počas prvej z debát s Clintonovou, keď správne nefungoval jeho mikrofón.
Donald Trump v pondelok naznačil ochotu zúčastniť sa aj na viacerých predvolebných debatách, nielen na troch, ako je v USA zvykom. Podmienil to však tým, aby diskusie organizoval niekto iný než CPD, aktuality.sk
V Estónsku si ľudia spília vianočné stromčeky, ktoré im poradí aplikácia
Za vianočný stromček vysoký od jedného do dvoch metrov človek zaplatí osem eur. Estónsko ľuďom dôveruje v tom, že za stromčeky, ktoré si v lese s dovolením odpília, aj zaplatia. Vianoce sa blížia a nie každý je nadšený z umelého stromčeka v príbytku. V štáte, ktorý patrí k najpokrokovejším v digitalizácii na svete, v Estónsku, funguje aplikácia, pomocou ktorej si ľudia môžu vybrať strom v štátnych lesoch, spíliť ho a odniesť si ho domov.
Systém funguje už niekoľko rokov a aktuálne ho otestovali miestni blogeri. O estónskej alternatíve informujú na webe Medium.com. Aplikácia odporúča Estóncom len tie stromy, ktoré by skôr či neskôr aj tak museli byť spílené, lebo rastú napríklad pod elektrickým vedením.
Spoľahnutie štátu na ľudí
Estónska lesná správa propaguje získavanie stromov týmto spôsobom tvrdením, že „štátny les je otvorený 24 hodín denne, 7 dní v týždni a každý môže získať vianočný stromček zo svojho tradičného miesta, alebo objaviť nové miesta v štátnom lese“
Predtým, ako sa záujemcovia o vianočné stromčeky vydajú do lesa, môžu si prehliadnuť mapu na stránkach lesnej správy. Pomôže im to naplánovať trasu na hľadanie vhodného stromčeka. Na tú sa už stačí vydať s nainštalovanou aplikáciou.
Digitálne Estónsko sa spolieha na ľudí, že za vianočný stromček, ktorý spílili, aj zaplatia. Ceny pritom nie sú závratne vysoké. Stromček do výšky jedného metra vyjde na tri eurá, ak má od jedného do dvoch metrov, tak osem eur a ak od dvoch do troch metrov, tak 13 eur.
Vyššie stromy sú drahšie, ale veľa ľudí nemá strop v domácnosti vyšší ako tri metre. V prípade záujmu o strom vyšší ako 20 metrov, by mal človek počítať s nákladmi 640 eur.
Rezanie stromčekov vo vlastnej réžii funguje v Estónsku od roku 2008. Hlavným cieľom je zachovanie populárnej tradície v krajine a povzbudiť tamojších obyvateľov, aby trávili viac času v prírode.
Hľadanie vhodného vianočného stromčeka môžu využiť aj personalisti pri organizovaní teambuildingov. Podľa zákonov platných v Estónsku si ľudia okrem vianočných stromčekov môžu vziať z lesa vetvičky na vianočnú výzdobu, ak nepoškodia zvyšok stromu. Odstraňovanie vrcholcov stromov je zakázané. Najkrajší vianočný stromček je podľa Estóncov ten, ktorý si človek prinesie s rodinou z lesa, aktuality.sk
Švajčiarsko: Nemec dostal šesťmesačný podmienečný trest za falošnú bombu
Nemca, ktorý v auguste v Zürichu umiestnil atrapu bomby, odsúdili v pondelok na šesť rokov odňatia slobody podmienečne. Informovala o tom agentúra DPA s odvolaním sa na prokuratúru.
Muža vo veku 31 rokov zadržali po tom, čo na každoročnom festivale techno hudby Street Parade nechal na ulici batoh obsahujúci káble, kovové súčiastky, plastovú fľašu a mobilný telefón. Prokuratúra v zrýchlenom konaní mužovi udelila podmienečný trest za zastrašovanie verejnosti prostredníctvom zdanlivo realistickej falošnej bomby, uviedol pre DPA jej hovorca Erich Wenzinger.
Mužovi takisto nariadili, aby absolvoval lekárske alebo psychologické vyšetrenie. Z väzby ho prepustili minulý týždeň.
Odsúdený muž žije vo švajčiarskom kantóne Aargau. Polícia vylúčila možnosť, že by jeho čin mal ideologické pozadie.
Zürišská Street Parade je jeden z najväčších festivalov techno hudby na svete, uvádza na svojej stránke denník Tagesspiegel. Tento rok sa na ňom zúčastnilo približne 850 000 ľudí, aktuality.sk